C 214/144
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
66.
εκφράζει τη βαθιά του λύπη για το γεγονός ότι πέντε κράτη μέλη εξακολουθούν να αρνούνται να συμμετάσχουν στην Ευρωπαϊκή Εισαγγελία, και συγκεκριμένα η Πολωνία, η Ουγγαρία, η Σουηδία, η Δανία και η Ιρλανδία· 67.
εκφράζει τη λύπη του για το γεγονός ότι η συμμετοχή των κρατών μελών στην Ευρωπαϊκή Εισαγγελία δεν είναι υποχρεωτική· επαναλαμβάνει την έκκλησή του προς τα υπόλοιπα κράτη μέλη να προσχωρήσουν στην Ευρωπαϊκή Εισαγγελία το συντομότερο δυνατό· καλεί την Επιτροπή να παράσχει κίνητρα για τη συμμετοχή στην Ευρωπαϊκή Εισαγγελία μέσω θετικών μέτρων· 68.
επισημαίνει το γεγονός ότι τα νομικά πλαίσια της OLAF και της Ευρωπαϊκής Εισαγγελίας προβλέπουν σαφώς τη στενή συνεργασία των δύο υπηρεσιών, με παράλληλο σεβασμό των επιμέρους εντολών, εξουσιών και αρμοδιοτήτων τους· σημειώνει, στο πλαίσιο αυτό, ότι το 2021 η OLAF κίνησε 26 συμπληρωματικές έρευνες και διεξήγαγε οκτώ υποστηρικτικές επιχειρήσεις· παρατηρεί ότι η OLAF διαβίβασε 167 φακέλους στην Ευρωπαϊκή Εισαγγελία, οι οποίοι αφορούσαν κυρίως την επιμερισμένη διαχείριση (63) και τις άμεσες δαπάνες (34), και ισάριθμους φακέλους που αφορούσαν εσωτερικές και διεθνείς έρευνες (25 υποθέσεις για το κάθε είδος)· εκφράζει την ικανοποίησή του για το γεγονός ότι η διαβίβαση αυτή είχε ως αποτέλεσμα την έναρξη 85 ποινικών ερευνών από την Ευρωπαϊκή Εισαγγελία και ότι οι υποθέσεις αυτές σχετίζονται με εκτιμώμενη συνολική ζημία για τον προϋπολογισμό της ΕΕ ύψους 2,2 δισεκατομμυρίων EUR· ενθαρρύνει τόσο την OLAF όσο και την Ευρωπαϊκή Εισαγγελία να συνεχίσουν να ενισχύουν τη συνεργασία τους· 69. παρατηρεί ότι η OLAF συνεργάζεται ενεργά με το Ελεγκτικό Συνέδριο, τον Eurojust και την Ευρωπόλ· εκφράζει την ικανοποίησή του για τις κοινές προσπάθειες της OLAF και της Ευρωπόλ να αξιολογήσουν τις απειλές και τα τρωτά σημεία του μέσου ΜΑΑ και τη συνεργασία τους με άλλες υπηρεσίες της Επιτροπής που είναι επιφορτισμένες με την εποπτεία του ΜΑΑ (τη Γενική Διεύθυνση Οικονομικών και Δημοσιονομικών Υποθέσεων και Γενική Γραμματεία της Επιτροπής)· εκφράζει ικανοποίηση για την κοινή έκθεση OLAF/Ευρωπόλ με τίτλο «Assessing the threats to the NextGenerationEU (NGEU) Fund» [Αξιολόγηση των απειλών για το ταμείο NextGenerationEU (NGEU)]· 70. εκφράζει ικανοποίηση για τη συμφωνία συνεργασίας μεταξύ της Ευρωπόλ και της Ευρωπαϊκής Εισαγγελίας, η οποία τέθηκε σε ισχύ στις 19 Ιανουαρίου 2021· σημειώνει ότι στις 3 Σεπτεμβρίου 2021 υπογράφηκαν επίσης συμφωνίες συνεργασίας για πλαίσιο συνεργασίας μεταξύ της Ευρωπαϊκής Εισαγγελίας και του Ελεγκτικού Συνεδρίου· 71.
γνωρίζει ότι η Ευρωπαϊκή Εισαγγελία και ο Όμιλος της Ευρωπαϊκής Τράπεζας Επενδύσεων (ΕΤΕπ) έχουν επίσης υπογράψει συμφωνίες συνεργασίας για να εγγυηθούν ότι η ΕΤΕπ μπορεί να διαβιβάζει ομαλά πληροφορίες που εμπίπτουν στην αρμοδιότητα της Ευρωπαϊκής Εισαγγελίας προτού αναληφθεί οποιαδήποτε δράση από τη Γενική Επιθεώρηση της ΕΤΕπ· 72.
ζητεί στενότερη συνεργασία με τον Eurojust· εκφράζει την ικανοποίησή του για την ανταλλαγή εμπειρογνωσίας και τις συζητήσεις των συμμετεχόντων σε σεμινάρια και άλλες παρουσιάσεις, αλλά πιστεύει ότι η συμβολή του Eurojust θα πρέπει να αξιολογηθεί και να καθοριστεί στο πλαίσιο της αρχιτεκτονικής για την καταπολέμηση της απάτης, με βάση τη συμπληρωματικότητά της με την Ευρωπαϊκή Εισαγγελία και επιβεβαιώνοντας τις συνέργειες από τη συνεργασία της με την OLAF· 73.
εκφράζει την ικανοποίησή του για τη δρομολόγηση της επιχείρησης Sentinel και του φόρουμ NextGenerationEU — Επιβολή του Νόμου, το δεύτερο εκ των οποίων αποτελεί κοινή πρωτοβουλία υπό την καθοδήγηση της Ευρωπόλ και της Ιταλίας, στην οποία συμμετέχουν η Ευρωπόλ, η Ευρωπαϊκή Εισαγγελία, η OLAF, ο Eurojust, ο Οργανισμός της ΕΕ για την Κατάρτιση στον Τομέα της Επιβολής του Νόμου και τα κράτη μέλη, παρέχοντας ένα φόρουμ για την ανταλλαγή πληροφοριών και τον συντονισμό των επιχειρήσεων για την αντιμετώπιση της διείσδυσης του οργανωμένου εγκλήματος στη νόμιμη οικονομία, και για την προστασία της δέσμης κινήτρων NGEU, με ιδιαίτερη έμφαση στη διαφθορά, τη φοροδιαφυγή, την υπεξαίρεση και τη νομιμοποίηση εσόδων από παράνομες δραστηριότητες· είναι της άποψης ότι, για την αποτελεσματική αντιμετώπιση της απειλής που συνιστά το οργανωμένο έγκλημα, είναι καίριας σημασίας η ανταλλαγή βέλτιστων πρακτικών και η ανάπτυξη κοινών και συντονισμένων στρατηγικών· 74.
υπενθυμίζει ότι η OLAF δεν δημιουργήθηκε μόνο για να διενεργεί εσωτερικές έρευνες, αλλά και για να στηρίζει τα κράτη μέλη σε εξωτερικές έρευνες· υπενθυμίζει ότι η αρχή της επικουρικότητας δεν επιτρέπει στην OLAF να κινεί έρευνες σε περίπτωση που τα κράτη μέλη είναι σε καλύτερη θέση να ενεργήσουν, αλλά αυτό δεν στερεί από την OLAF τη δυνατότητα να διενεργεί αναλύσεις για επαναλαμβανόμενα περιστατικά, τάσεις και πρότυπα ούτε να αξιοποιεί περαιτέρω την ενισχυμένη συνεργασία και τις επιτυχείς δράσεις που οφείλονται στη δυνατότητά της να εντοπίζει τα φαινόμενα αυτά· 75. αναγνωρίζει, όσον αφορά τελωνειακά ζητήματα, τον εξαιρετικά στενό επιχειρησιακό συντονισμό μεταξύ της OLAF, του Γραφείου διανοητικής ιδιοκτησίας της Ευρωπαϊκής Ένωσης, της Ιντερπόλ και του Παγκόσμιου Οργανισμού Τελωνείων (ΠΟΤ)· εκφράζει τη λύπη του για την αδυναμία των συστημάτων προειδοποίησης των κρατών μελών· 76. γνωρίζει ότι, στις 18 Ιουνίου 2021, η Επιτροπή και η Ευρωπαϊκή Εισαγγελία υπέγραψαν τις διοικητικές ρυθμίσεις για την εφαρμογή των υποχρεώσεων αμοιβαίας ενημέρωσης και διαβούλευσης που ορίζονται στο άρθρο 103 παράγραφος 2 του κανονισμού για την Ευρωπαϊκή Εισαγγελία, σύμφωνα με τις οποίες η Ευρωπαϊκή Εισαγγελία μπορεί να διερευνά και να διώκει αποτελεσματικότερα εγκλήματα που θίγουν τον προϋπολογισμό της ΕΕ, και οι υπηρεσίες της Επιτροπής μπορούν να διασφαλίζουν την κατάλληλη διοικητική, οικονομική και πειθαρχική παρακολούθηση των ερευνών της Ευρωπαϊκής Εισαγγελίας, συμπεριλαμβανομένων προληπτικών μέτρων για την προστασία του προϋπολογισμού της ΕΕ·